[Video] 10-jarige se mondeling het mense gaandeHugo tydens sy mondeling (Foto: Skermgreep uit die video) Lindie Strydom het Dinsdag ŉ video van Hugo se mondeling op Facebook gedeel en dié video is reeds duisende kere gekyk. Strydom het aan Maroela Media vertel Hugo moes ŉ Afrikaanse mondeling doen waarin hy enige produk of diens adverteer. Volgens Strydom het Hugo besluit hy wou iets ŉ bietjie anders as die gewone doen en het besluit op die liedjie “Brood bra” wat hy opvoer as “Koos Bakker”. “Party van die kinders het sjokolade, en selfs ŉ hele pizza saam skool toe gebring om te adverteer. Hugo het toe iets gekies wat vir hom lekker is,” het Strydom gesê. “Die liedjie ‘Kaas bra’ het so ŉ groot impak op die kinders gemaak. Toe dink ons daaraan om iets met daardie liedjie te doen. Ons het besluit om dit ŉ bietjie anders te maak en met brood gewerk. Hugo wou ook graag die Kerskous daarby laat pas, so ons het dit ook ingewerk,” het sy vertel. “Ma moes maar ŉ bietjie help met die woorde en om alles te laat rym!” Hugo se juffrou was só beïndruk met sy oulike mondeling dat sy hom na die hoof se kantoor gestuur het om dit vir hom ook te doen. “Hugo was baie trots dat hy dit vir die skoolhoof kon gaan aanbied het,” het Strydom gesê. Die grootste hoogtepunt was egter toe Jan Bloukaas, die sanger van ‘Kaas bra’ is, Hugo se video op sý Facebook-blad gedeel het. “Iemand het vir Jan Bloukaas in die kommentaar onder die video ge-‘tag’ en dit is seker hoe hy dit gesien het. Dit het vir Hugo baie beteken.” “Die kinders het die mondeling baie geniet en lekker gelag. Humor is ook ŉ lekker manier om die senuagtigheid van ŉ mondeling ŉ bietjie te verlig, dan voel ŉ mens sommer dadelik gemakliker,” het Strydom gesê. En hoe het Hugo toe gevaar? “Hy het volpunte gekry vir die mondeling,” het Strydom gesê. Die Brood bra-video is sedert gister al meer as 14 000 keer op Facebook gekyk. Jan Bloukaas het duidelik ons kinders aangesteek! My seuntjie, Hugo moes vandag 'n advertensie doen vir mondeling… Ontmoet vir "Koos Bakker" en sy oondvars treffer: "Ek hou van brood, bra, warm uit die oond met konfyt, bra, middel van die aand tot dit op is en my pens lekker dik is!" ???? Posted by Lindie Strydom on Tuesday, October 10, 2017